Se tiftaħ skola biex tħarreġ b’mod professjonali welders. L-iskola se titmexxa mill-kumpanija Motherwell Bridge li tispeċjalizza fil-bini ta’ ‘container cranes’. Il-kumpanija temmen li tista’ iġġib anke studenti barranin għal korsijiet tagħha. Il-kumpanija Motherwell ta’ Ħal Far bdiet topera fl-1992 u tħaddem 65 ruħ. Tispeċjalizza fl-esportazzjoni tas-servizzi tal-bini tal-‘container cranes’ f’portijiet bħall-dawk ta’ Abu Dhabi; Spanja; l-Afrika u Malta fejn bniet aktar minn 50 ‘container crane’ f’dawn il-portijiet. Waqt l-inawgurazzjoni tal-iskola fil-fabbrika tal-kumpanija f’Ħal Far, il-koordinatur tal-iskola Sifton Mamo qal li l-liċenzja tal-welders tiġġedded kull sentejn u li hemm regolamenti stretti li jridu jissodisfaw qabel ma jagħmlu dan ix-xogħol. Qal li l-welders kkwalifikati għandhom impjieg garantit; l-iżjed fl-industrija tal-gass u ż-żejt li jirrikjedu dawn il-ħiliet tekniċi. Huwa qal li ċ-ċentru tal-edukazzjoni twaqqaf minħabba domanda li hawn fis-suq lokali u internazzjonali għall-korsijiet f’din is-sengħa. Is-Sur Mamo qal li s-saħħa u s-sigurtà se jingħataw importanza waqt il-korsijiet teoretiċi u prattiċi. Il-Ministru tal-Edukazzjoni Evarist Bartolo qal li l-Motherwell se taqdi funzjoni importanti biex tħarreġ apprentisti u nies kkwalifikati skont l-ogħla standards fis-sengħa. Spjega li fl-imgħoddi korsijiet simili kienu jsiru biss fit-tarzna izda illum hemm domanda ghal welders f’diversi setturi industrijali.